Toʻpchoq

To‘pchoq — Qashqadaryo viloyati, Kitob tumanidagi qishloq. “To‘pchoq” qadimiy turkiy etnonim sanaladi. Tadqiqotchilar fikriga ko‘ra, bu so‘z qadimdan otlarga berilgan sifatdan kelib chiqqan. V.V. Radlov lug‘atlarida to‘pchoq / to‘bichoq “dumaloq, sharsimon; semiz, chiroyli ot” ma’nosida izohlangan. G. Yarring ham bu so‘zni “chiroyli, xushbichim, semiz ot” sifatida qayd etadi.

N. A. Baskakovning ta’kidlashicha, to‘pchoq epiteti faqat otlarga emas, balki odamga nisbatan ham “chiroyli, xushbichim” ma’nosida qo‘llangan. Shu asosda u kishi ismi sifatida shakllangan, keyinchalik esa urug‘ nomiga aylangan.

Bu etnonim juda qadimiy bo‘lib, “Igor jangnomasi”da ham uchraydi. Qozog‘istonning Oqmo‘la viloyatida qoraqula to‘bichoq urug‘i mavjud. Kenagaslar tarkibida ham to‘pchoq degan urug‘ bo‘lgan.

 Manbalar